Termoenergetica oprește furnizarea energiei termice în București
- Moraru Iulia
- 31 martie 2024, 17:00
Termoenergetica București informează că duminică se va marca încheierea sezonului de încălzire 2023-2024, având în vedere schimbările de temperatură recente. Compania a anunțat că va începe procedurile pentru oprirea furnizării energiei termice destinate încălzirii consumatorilor conectați la sistemul centralizat de termoficare din Municipiul București.
La rândul lui, primarul Nicuşor Dan a declarat că furnizarea agentului termic în sistemul centralizat din București va fi oprită începând de duminică.
Declarația vine în urma unor plângeri din partea locuitorilor, care au remarcat că își încălzesc locuințele în timp ce afară este cald, generând costuri nejustificate pentru agentul termic.
Termoenergetica oprește furnizarea energiei termice în București
"Oprirea agentului termic pentru căldură este făcută progresiv, prin reducerea temperaturii de livrare şi prin închiderea instalaţiilor către consumatori, efectele fiind resimţite pe tot parcursul următoarelor 72 de ore.
Reducerea progresivă a temperaturii de livrare, oferă posibilitatea de a furniza căldură pe timpul nopţii, în următoarele trei zile, până la stabilizarea temperaturilor exterioare.
Măsura este luată în conformitate cu prevederile articolului nr. 117 din Regulamentul pentru furnizarea şi utilizarea energiei termice, modificat prin H.G. 337/2018, care precizează că "oprirea încălzirii se face după trei zile consecutive în care temperatura medie a aerului exterior depăşeşte +10 grade Celsius, între orele 20.00 – 06.00", a transmis Termoenergetica.
Conform informațiilor furnizate de companie, asociațiile de proprietari care doresc închiderea vanelor din subsolurile imobilelor pot solicita acest lucru în scris, prin intermediul reprezentanților legali. Cererile pot fi depuse la registratura instituției din strada Cavafii Vechi nr. 15, la secțiile de termoficare din sector sau pot fi trimise prin e-mail la adresa relatii@cmteb.ro.
Potrivit Termoenergetica, fac excepție obiectivele speciale, cum ar fi spitalele, creșele, școlile și grădinițele, pentru care măsura opririi furnizării agentului termic pentru încălzire va fi aplicată doar la solicitarea scrisă a reprezentanților legali ai acestor instituții.
Și asociațiile de proprietari pot opri furnizarea agentului termic
"Chiar azi se opreşte. Noi nu putem să estimăm noi, ci există un act normativ care ne spune cum să facem prima noapte în care temperatura este mai mică decât, dacă nu mă înşel, 10 grade", a afirmat Nicuşor Dan, duminică, în completarea anunțului Termoenergetica.
Potrivit acestuia, există opţiunea Asociaţiei de Proprietari de a închide ei înşişi agentul termic pentru blocurile pe care le administrează.